Published on Tuesday, 22 May 2018 20:25
লাইভ নারায়ণগঞ্জ: গত ৮ মার্চ রাতে ৪৯ হাজার পিস ইয়াবা এবং ইয়াবা বিক্রির ৪ লাখ ৯৫ হাজার ৫০০ টাকাসহ গ্রেপ্তার হয় নারায়ণগঞ্জ সদর মডেল থানার এএসআই আলম সরোয়ার্দী রুবেল। এঘটনায় এএসআই এর সাথে গ্রেপ্তার করা হয়েছে সাবিনা আক্তার রুনু নামের এক নারীকেও। এ ঘটনায় দায়ের করা মামলাটি এখন তদন্ত করছে সিআইডি। ওই মামলার তদন্ত করতে গিয়ে মাদক ব্যবসায় বিল্লাল, আসাদসহ আরও কয়েকজন পুলিশ সদস্যের নাম বেরিয়ে এসেছে।
একই মামলায় গত বুধবার রাতে গ্রেফতার হয়েছে রাজবাড়ী হাইওয়ে পুলিশের উপ-পরিদর্শক বিল্লাল হোসেন ও নারায়ণগঞ্জের বন্দর থানাধীন মদনগঞ্জ পুলিশ ফাঁড়ির কনস্টেবল আসাদ। ১০ দিনের রিমান্ডে নিয়ে জিজ্ঞাসাবাদের জন্য বিল্লালকে নারায়ণগঞ্জের আদালতে পাঠানো হলে আদালত তিন দিনের রিমান্ড মঞ্জুর করেন। এ ছাড়া কনস্টেবল আসাদ আদালতে ১৬৪ ধারায় জবানবন্দি দিয়েছে।
এবিষয়ে সিআইডির বিশেষ সুপার মোল্যা নজরুল ইসলাম বলেন, মাদক বেচাকেনায় জড়িত ব্যক্তিদের পুলিশ গ্রেপ্তার করেছে। এখানে কে পুলিশ, কে পাবলিক তা বিবেচ্য বিষয় নয়।